"שליש מהמועסקים במשק מחפשים אפשרויות תעסוקה בחוץ" - קריירה - TheMarker
יריד חיפוש עבודהצילום: בלומברג
"נקודת המפתח בכל חברה הוא ההון האנושי", אמרה היום (שני) תהילה ינאי, מנכ"לית משותפת ב-CofaceBdi, בכנס 100 החברות שהכי טוב לעבוד בהן של מגזין TheMarker, בשיתוף CofaceBdi. ואולם, את ההון הזה צריך לתחזק. "שליש מאוכלוסיית המועסקים במשק מחפשים אפשרויות תעסוקה בחוץ. זה לאו דווקא כי הם רוצים לעזוב, אלא כדי לבחון את מצבם ואם תנאי העבודה שלהם - לאו דווקא החומריים - הם בהתאם לתנאי השוק", הוסיפה ינאי.
מהם אותם תנאים? ינאי מזכירה את יחסי העבודה עם הממונה הישיר כפרמטר משמעותי. על פי סקר שנערך ב-CofaceBdi, כ-74% מהעובדים במשק רוצים מנהל קשוב ונגיש - "מחפשים את הבן אדם", לפי ינאי. "מערכת היחסים עם הממונה זה הדבר שהכי קל לטפל בו, וזה מגדיל את רמת המחוברות של העובדים לארגון".
מהנתונים עולה כי ככל שרמת ההשכלה נמוכה יותר, כך עולה שיעור העובדים שרוצים מנהל מעורב וקשוב יותר. מגמה דומה עולה מבחינת העדפות העובדים לפי גיל: ככל שהעובדים צעירים יותר, שיעור גבוה יותר מתוכם מעדיף מנהל מעורב. כשהם מתבגרים הם מעדיפים מנהל יותר מקצועי וענייני, אך בגילי 60-50 הם חוזרים להעדיף שוב מנהלים רגישים וקשובים.
>>> מהפך בצמרת 100 החברות שהכי כדאי לעבוד בהן בישראל: הדירוג המלא
תהילה ינאיצילום: תומר אפלבאום
בכנס השתתפו שלושה מנהלים בסטארט-אפים שעוסקים בניהול משאבי אנוש, וניסו להסביר, כל אחד בתחומו, איך אפשר לגרום לחיבור טוב יותר של העובד על החברה. לדברי איילת גביש, סמנכ"לית משאבי אנוש ב-monday.com, פלטפורמה לניהול פרויקטים ותקשורת בארגונים, הדרך הטובה ביותר היא שקיפות מוחלטת ושיתוף דאטה עם העובדים. "באתי ל-monday.com מארגון ציבורי ששומר על הנתונים ודואג שאף אחד לא ידליף כלום, ופתאום ראיתי שאפשר אחרת. אנחנו משדרים בכל רגע נתון לעובדים את כל הנתונים על החברה והם שותפים לקבלת ההחלטות - זה מאפשר להם לבנות תוכניות עסקיות כדי להציע רעיונות שיקדמו את החברה".
סנדרה מלמד דדון, מייסדת שותפה ומנכ"לית ב-INGENI, חדר בריחה המשמש כלי לאבחון וגיוס אנשים, נמצאת הרבה שנים בתחום הגיוס - ושמה לב שבאינטראקציה עם עובדים או מנהלים, הצורך להבין מי עומד מולנו חוזר על עצמו. "מערכת היחסים בין העובדים למקום העבודה עברה שינוי, והבנו שלא יכול להיות שהמשקפיים שדרכם מסתכלים על אנשים לא עוברים שינוי גם", אמרה מלמד דדון.
לדבריה, בין היתר חשוב לבחון את המיומנויות הרכות של העובדים. "מה שעושה את ההבדל בין עובדים זה היכולת להתמודד במצבי לחץ או במצבים של חוסר ודאות, ולעבוד עם אנשים ששונים מהם", הסבירה מלמד דדון. "כשמנהל יושב איתנו בחדר בקרה, פתאום הוא רואה את הצוות שלו קצת אחרת ומבין שהוא פיספס אנשים. אנחנו רוצים להסתכל על בן אדם ולהיות מסוגלים להגיד איך הוא עושה דברים, ומה הוא צריך מהחברה כדי להצליח".
לבסוף, נשארת הסוגיה של הכשרת העובדים. "כמות הידע והאינפורמציה שצריך לדעת עולה אבל הזמן פוחת והולך, וזה משפיע על איך העובדים מתפקדים ביומיום ויוצר תסכול מצד העובדים ומצד ההנהלה", אומר אורי בנדט, דירקטור מוצר ב-Time to Know, חברה שמייצרת פלטפורמה מבוססת ענן, המאפשרת למנהלים להעלות מצגות או סרטוני וידאו ומייצרת מהם מערכי שיעור. לדבריו, לא צריך מרכזי הדרכה מרשימים וכנסים מרוכזים. "הכיתה הכי טובה נמצאת אצלנו בכיס וזה סמארטפון, אפשר ללמוד במקום ובזמן שנוח לנו".
מהסקר שנערך השנה עולה כי הפרמטר החשוב ביותר לעובדים הוא יחסי עבודה, ואילו תנאי השכר נמצאים במקום השני בלבד - כפי שהיה בשנה שעברה. שביעות רצון מהממונה הישיר נמצאת במקום השלישי, ולאחריה אתגר מקצועי. יציבות תעסוקתית, שבשנה שעברה היתה במקום השלישי, צנחה למקום השישי.
בראש רשימת 100 החברות שהכי טוב לעבוד בהן מככבת אינטל, שעלתה מהמקום השלישי בשנה שעברה והדיחה את גוגל, שירדה למקום השני. במקום השלישי נמצאת השנה מיקרוסופט, ששידרגה את מעמדה במקום אחד מהשנה שעברה. חברת החשמל ירדה בשני מקומות אל המקום הרביעי, ושטראוס נמצאת במקום החמישי. שינוי מפתיע חל במעמדה של פייסבוק, שהידרדרה בארבעה מקומות למקום ה-16.